Rauð veðurviðvörun tekur gildi á Ströndum og Norðurlandi vestra klukkan 17 á morgun og er í gildi til klukkan eitt aðra nótt . Frá klukkan 7 í fyrramálið og til klukkan 17 er appelsínugul veðurviðvörun í gildi í þessum sama landshluta . „ Munurinn er kannski svolítið sá að veðrið stendur lengur og landshlutinn einangrast svolítið . Það er útlit fyrir að það verði það slæmt veður að það verði ekki hægt að koma fólki til aðstoðar ef eitthvað gerist , “ segir Elín Björk Jónasdóttir , veðurfræðingur á Veðurstofu Íslands , aðspurð um muninn á appelsínugulri og rauðri viðvörun . Kerfið byggi á því að hugsa um samfélagsleg áhrif og ef þau eru orðin mjög mikil þá fer kerfið í rauða viðvörun . „ Það verður blindhríð þarna í mjög langan tíma og svo þennan ofsalega mikla vind og þessa ofsalega miklu ölduhæð . Þannig að þegar þetta leggst allt saman þá er þetta orðið mjög áhrifamikið veður . Fyrir þennan almenna borgara þá þýðir þetta bara að fólk á að halda sig heima , “ segir Elín Björk sem ráðleggur fólki á Ströndum og Norðurlandi vestra að fara ekki fet á morgun heldur halda sig alfarið heima við . Ljóst er að samgöngur í landshlutanum munu lamast og þá hefur skólastarfi í grunnskólunum á Blönduósi , Hólmavík , Skagaströnd , í Árskóla , Húnavallaskóla og Grunnskóla Húnaþings vestra verið aflýst samkvæmt upplýsingum á vefsíðum skólanna . „ Það er í rauninni langmestur vindur þarna . Það er spá 32 , 33 metrum á sekúndu alveg frá 17 til eitt eftir miðnætti og það er áberandi meira en í öðrum landshlutum , “ segir Elín Björk og bætir við að veðrinu fylgi líka mjög mikil ofankoma . „ Þetta gengur í þetta fárviðri eða ofsaveður snemma í fyrramálið á þessum slóðum þannig að fólk ætti bara ekki að fara fet og halda sig heima á meðan veðrið gengur yfir , en huga að eignum og munum í dag , passa að það sé ekkert sem geti farið af stað og tryggja það sem er hægt , “ segir Elín Björk . Rauð veðurviðvörun mun taka gildi í fyrsta sinn hér á landi klukkan 17 á morgun og nær hún til Norðurlands vestra og Stranda .